CELEX: 32021D0615(01)
Language: ro
Date: 2021-06-04 00:00:00
Title: Decizia Comisiei din 4 iunie 2021 privind acordarea de licențe pentru logoul Natura 2000 2021/C 229/03

15.6.2021   
               
               
                  RO
               
               
                  Jurnalul Oficial al Uniunii Europene
               
               
                  C 229/6
               
            
         DECIZIA COMISIEI
         din 4 iunie 2021
         privind acordarea de licențe pentru logoul Natura 2000
         (2021/C 229/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 17 alineatul (3),
         având în vedere Decizia Comisiei din 19 septembrie 2001 (PV1536) care conferă directorilor generali și șefilor de servicii competența de a decide cu privire la necesitatea de a introduce o cerere de protecție a drepturilor de proprietate intelectuală rezultate din activitățile sau programele pentru care sunt responsabili, cu privire la acordarea licențelor aferente, la dobândirea, transferul drepturilor ori renunțarea la drepturi sau abandonarea drepturilor, iar directorilor generali competența executării administrative aferente,
         întrucât:
         
                     (1)
                  
                  
                     Astfel cum se prevede la articolul 191 din tratat, politica Uniunii în domeniul mediului contribuie la îndeplinirea obiectivului de a conserva, a proteja și a îmbunătăți calitatea mediului, ceea ce include conservarea habitatelor naturale și a speciilor de faună și floră sălbatică.
                  
               
                     (2)
                  
                  
                     Directiva 92/43/CEE urmărește să promoveze menținerea biodiversității prin adoptarea de măsuri la nivelul Uniunii pentru conservarea și refacerea habitatelor și a speciilor amenințate. Directiva 2009/147/CE a Parlamentului European și a Consiliului (2) urmărește să asigure o protecție extinsă a păsărilor și a habitatelor sălbatice.
                  
               
                     (3)
                  
                  
                     Directivele 92/43/CEE și 2009/147/CE stau la baza unei rețele ecologice de situri desemnate de protecție a naturii, cunoscută sub numele de Natura 2000.
                  
               
                     (4)
                  
                  
                     Pentru a promova această rețea ecologică, a fost conceput un logo NATURA 2000, aprobat de Comitetul „Habitate” la 15 ianuarie 1996. Titularul drepturilor de autor asupra logoului NATURA 2000 este Uniunea Europeană.
                  
               
                     (5)
                  
                  
                     Logoul NATURA 2000 este utilizat de Comisie și de statele membre pentru a identifica un sit Natura 2000 și pentru a îmbunătăți gradul de informare cu privire la rețea.
                  
               
                     (6)
                  
                  
                     Este oportun să se promoveze utilizarea logoului NATURA 2000 pentru a comunica beneficiile pe care rețeaua Natura 2000 le poate oferi economiilor locale și pentru a crea noi parteneriate între administratorii siturilor, proprietarii și utilizatorii de terenuri și întreprinderile locale, îmbunătățind în același timp imaginea rețelei Natura 2000 și sporind sprijinul acordat acesteia. Prin urmare, este oportun să se acorde o licență gratuită pentru utilizarea logoului NATURA 2000.
                  
               
                     (7)
                  
                  
                     Cu toate acestea, pentru a se asigura că logoul NATURA 2000 este utilizat astfel încât să contribuie în mod efectiv la obiectivele de conservare ale siturilor Natura 2000 și să nu fie utilizat în mod abuziv, este necesar să se stabilească condițiile de utilizare a logoului „NATURA 2000”,
                  
               DECIDE:
         
            Articol unic
            La cererea statului membru, Comisia poate acorda o licență de utilizare a logoului NATURA 2000 în conformitate cu acordul de licență prevăzut în anexă.
         
         
            Adoptată la Bruxelles, 4 iunie 2021.
            
               
                  Pentru Comisie,
               
               Florika FINK-HOOIJER
               
                  Directoare Generală pentru Mediu
               
            
         
         
            (1)  JO L 206, 22.7.1992, p. 7.
         
            (2)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).
      
      
         
            ANEXĂ
            la Decizia Comisiei privind acordarea de licențe pentru logoul Natura 2000
            
               
                  CONTRACT DE LICENȚĂ
                  
                     
                  între:
                  
                     Uniunea Europeană, reprezentată de Comisia Europeană – cu sediul în Bruxelles 1000, 200 Rue de la Loi, Belgia – reprezentată la rândul său, în sensul prezentului contract, de doamna Florika FINK-HOOIJER, directoare generală pentru mediu (denumită în continuare „licențiatorul”)
                  și
                  
                     [XXXXXXX] (denumit în continuare „licențiatul”).
                  „Licențiatorul” și „licențiatul” sunt denumiți în mod individual „partea” și în mod colectiv „părțile”.
                  În ceea ce privește opera (denumită în continuare „materialul care face obiectul licenței”):
                  logoul Natura 2000, astfel cum este ilustrat în anexă
                  întrucât:
                  Uniunea Europeană (denumită în continuare „UE”) consideră conservarea, protecția și îmbunătățirea calității mediului, inclusiv conservarea habitatelor naturale și a speciilor de faună și floră sălbatică, drept un obiectiv esențial de interes general urmărit de UE, astfel cum se prevede la articolul 191 din Tratatul privind funcționarea Uniunii Europene.
                  UE a adoptat Directiva 92/43/CEE privind conservarea habitatelor naturale și a speciilor de faună și floră sălbatică (1) (denumită în continuare „Directiva privind habitatele”) cu scopul de a promova menținerea biodiversității prin adoptarea de măsuri la nivelul UE pentru conservarea și refacerea habitatelor și speciilor amenințate.
                  UE a adoptat Directiva 2009/147/CE privind conservarea păsărilor sălbatice (2) (denumită în continuare „Directiva privind păsările”) cu scopul de a asigura o protecție extinsă a păsărilor sălbatice și a habitatelor acestora.
                  Directiva privind habitatele și Directiva privind păsările stau la baza unei rețele ecologice de situri desemnate de protecție a naturii, cunoscută sub numele de Natura 2000.
                  Pentru a promova această rețea ecologică, a fost creat un logo „NATURA 2000”, în conformitate cu articolul 17 alineatul (3) din Directiva privind habitatele. Logoul este reprodus în anexă.
                  Acest logo este utilizat de Comisia Europeană și de statele membre pentru a identifica siturile Natura 2000.
                  Comisia Europeană și statele membre reprezentate în cadrul Comitetului „Habitate”, instituit în temeiul articolului 20 din Directiva privind habitatele, au decis să utilizeze logoul „NATURA 2000” pentru a comunica beneficiile pe care Natura 2000 le poate aduce economiilor locale. Utilizarea logoului va contribui, de asemenea, la crearea de noi parteneriate între administratorii siturilor, proprietarii și utilizatorii de terenuri și întreprinderile locale, îmbunătățind în același timp imaginea rețelei Natura 2000 și sporind sprijinul acordat acesteia.
                  UE afirmă că este titularul drepturilor de proprietate intelectuală, inclusiv al drepturilor de autor și al dreptului asupra desenului sau modelului, fără restricții, în ceea ce privește logoul „NATURA 2000” și este dispusă să acorde statelor membre o licență de utilizare a acestuia în conformitate cu condițiile generale prevăzute în prezentul contract.
                  Părțile convin următoarele:
                  I.   ACORDAREA LICENȚEI
                  
                  
                           
                              1.
                           
                           
                              Sub rezerva dispozițiilor prezentului contract, licențiatorul acordă licențiatului dreptul neexclusiv, scutit de redevențe, care poate face obiectul sublicențierii și supus unor condiții de a utiliza, imprima, publica, reproduce, afișa și încorpora materialul care face obiectul licenței în contextul rețelei Natura 2000, în scopurile prevăzute la clauza II. Licențiatul poate pune la dispoziție materialul care face obiectul licenței pe orice suport, inclusiv în format tipărit, digital și electronic, fără a se aduce atingere drepturilor de autor ale licențiatorului.
                           
                        
                           
                              2.
                           
                           
                              Contractul se limitează la jurisdicția teritorială a licențiatului.
                           
                        Prezentul contract intră în vigoare la data semnării sale de către ambele părți și este valabil pentru o perioadă nedeterminată.
                  II.   CONDIȚIILE LICENȚEI
                  
                  
                           
                              1.
                           
                           
                              Licențiatul utilizează materialul care face obiectul licenței în scopul punerii în aplicare a Directivei privind habitatele și a Directivei privind păsările, în special:
                              
                                          (i)
                                       
                                       
                                          pentru a identifica zonele care fac parte din rețeaua Natura 2000 în urma desemnării drept „arii speciale de conservare” sau a includerii pe lista „siturilor de importanță comunitară” în temeiul Directivei privind habitatele ori a clasificării drept „arii de protecție specială” în temeiul Directivei privind păsările sau
                                       
                                    
                                          (ii)
                                       
                                       
                                          pentru a identifica măsurile și acțiunile care contribuie în mod direct la crearea, gestionarea sau promovarea rețelei Natura 2000.
                                       
                                    
                        
                           
                              2.
                           
                           
                              Licențiatul poate utiliza, de asemenea, materialul care face obiectul licenței în legătură cu bunuri și servicii care:
                              
                                          (i)
                                       
                                       
                                          contribuie la îndeplinirea obiectivelor de conservare a unor situri Natura 2000 specifice, cu condiția ca aceste obiective să fi fost stabilite în conformitate cu Directiva privind habitatele și cu Directiva privind păsările sau
                                       
                                    
                                          (ii)
                                       
                                       
                                          provin în totalitate sau într-o măsură semnificativă din anumite situri Natura 2000 sau sunt furnizate în cadrul acestor situri și sunt pe deplin compatibile cu obiectivele de conservare ale siturilor, cu condiția ca obiectivele să fi fost stabilite în conformitate cu Directiva privind habitatele și cu Directiva privind păsările.
                                       
                                    
                        
                           
                              3.
                           
                           
                              Licențiatul nu utilizează materialul care face obiectul licenței într-un mod care ar aduce atingere scopului legislației și politicilor UE sau reputației instituțiilor UE.
                           
                        
                           
                              4.
                           
                           
                              Licențiatul nu înregistrează materialul care face obiectul licenței, integral sau parțial, ca marcă comercială și nici nu îl încorporează în propriile sale mărci comerciale, în nicio jurisdicție.
                           
                        
                           
                              5.
                           
                           
                              Licențiatul suportă toate costurile și cheltuielile legate de exercitarea drepturilor sale în temeiul prezentului contract.
                           
                        III.   CONDIȚII DE SUBLICENȚIERE
                  
                  
                           
                              1.
                           
                           
                              Licențiatul poate sublicenția dreptul de utilizare a materialului care face obiectul licenței pe teritoriul său în aceleași condiții ca cele menționate la clauza II.
                           
                        
                           
                              2.
                           
                           
                              Licențiatul nu permite unor părți terțe să înregistreze materialul care face obiectul licenței, integral sau parțial, ca marcă comercială și nici să-l încorporeze în propriile lor mărci comerciale, în nicio jurisdicție.
                           
                        
                           
                              3.
                           
                           
                              Licențiatul nu permite unor părți terțe să utilizeze materialul care face obiectul licenței într-un mod care ar aduce atingere scopului legislației și politicilor UE sau reputației instituțiilor UE.
                           
                        IV.   DREPTURI DE AUTOR
                  
                  
                           
                              1.
                           
                           
                              Drepturile de autor asupra materialului care face obiectul licenței aparțin în continuare Uniunii Europene.
                           
                        
                           
                              2.
                           
                           
                              Prezentul contract face obiectul condiției ca licențiatul (și orice sublicențiat) să includă o trimitere vizibilă la calitatea licențiatorului de titular al drepturilor de autor asupra materialului care face obiectul licenței, după cum urmează:
                              © Uniunea Europeană
                           
                        
                           
                              3.
                           
                           
                              Drepturile prevăzute de prezentul contract sunt acordate pentru întreaga durată a drepturilor de autor. Prezentul contract nu se aplică emblemei Uniunii Europene și/sau oricăror alte mărci comerciale, denumiri comerciale, logouri sau dispozitive grafice ale Uniunii Europene. Prin prezentul contract nu se acordă alte drepturi licențiatului.
                           
                        V.   REZILIEREA LICENȚEI
                  
                  
                           
                              1.
                           
                           
                              În cazul în care licențiatul comite o încălcare a prezentului contract, părțile se angajează să discute chestiunea în termen de douăzeci (20) de zile lucrătoare de la notificarea scrisă din partea licențiatorului. Dacă nu se găsește nicio soluție într-un termen rezonabil, licențiatorul poate denunța prezentul contract printr-o notificare scrisă.
                           
                        VI.   ÎNCĂLCAREA DE CĂTRE PĂRȚI TERȚE ȘI MĂSURILE DE ASIGURARE A RESPECTĂRII
                  
                  
                           
                              1.
                           
                           
                              În cazul în care licențiatul ia cunoștință de orice utilizare de către o parte terță a materialului care face obiectul licenței care ar aduce atingere scopului legislației și politicilor UE sau reputației instituțiilor UE, licențiatul notifică imediat licențiatorului, în scris, o astfel de utilizare.
                           
                        
                           
                              2.
                           
                           
                              Comisia Europeană are dreptul de a lua măsuri adecvate împotriva unei astfel de utilizări, în strânsă coordonare cu licențiatul.
                           
                        
                           
                              3.
                           
                           
                              Licențiatul are dreptul și obligația de a lua măsuri împotriva oricărei presupuse încălcări a drepturilor de proprietate intelectuală ale licențiatorului asupra materialului care face obiectul licenței, inclusiv dreptul de a introduce o acțiune în justiție pentru încălcarea drepturilor de autor, pe propria cheltuială și în nume propriu.
                           
                        VII.   DISPOZIȚIE ADMINISTRATIVĂ
                  
                  
                           
                              1.
                           
                           
                              Comunicările între părți cu privire la executarea prezentului contract, la fel ca și toate notificările și corespondența relevantă au loc în scris și se adresează următorilor destinatari:
                              Pentru Comisia Europeană, în numele Uniunii Europene, persoana responsabilă cu aplicarea prezentului contract este:
                              [XXXXXXXXXX]
                              Pentru licențiat, persoana responsabilă cu aplicarea prezentului contract este:
                              [XXXXXXXXXXXXXXX]
                           
                        VIII.   SOLUȚIONAREA LITIGIILOR
                  
                  
                           
                              1.
                           
                           
                              Persoanele responsabile desemnate de către părți la clauza VII trebuie să încerce să rezolve în primă instanță orice litigiu apărut între părți cu privire la aspecte legate de prezentul contract, iar declanșarea litigiilor ar trebui să aibă loc prin transmiterea de către partea care inițiază litigiul a unei notificări celeilalte părți.
                           
                        IX.   ÎNTREGUL CONTRACT
                  
                  
                           
                              1.
                           
                           
                              Dispozițiile prezentului contract constituie întregul contract între părți cu privire la obiectul prezentului contract.
                           
                        
                           
                              2.
                           
                           
                              Orice modificare a contractului se convine în scris între părți și face obiectul unui addendum oficial la prezentul contract.
                           
                        
                           
                              3.
                           
                           
                              Părțile convin, de asemenea, că niciuna dintre părți nu va invoca observații, înțelegeri, declarații sau angajamente formulate înainte de semnarea contractului, verbal sau în scris, altele decât cele care au fost încorporate în mod expres în contract.
                           
                        X.   LEGEA APLICABILĂ
                  
                  
                           
                              1.
                           
                           
                              Prezentul contract este reglementat de dreptul UE, completat, după caz, de dreptul material intern al Belgiei. Orice litigiu între părți care nu poate fi soluționat pe cale amiabilă este înaintat Curții de Justiție a Uniunii Europene.
                           
                        
                     Întocmit în dublu exemplar la Bruxelles, la ….
                     
                        Semnat pentru Comisia Europeană, în numele Uniunii Europene, de către:
                        Semnat pentru licențiat de către:
                     
                  
               
            
            
               
                  Anexă
                  MATERIALUL CARE FACE OBIECTUL LICENȚEI: LOGOUL NATURA 2000
                  
                     
                  © Uniunea Europeană
                  
                     
                  © Uniunea Europeană
               
            
            
               (1)  JO L 206, 22.7.1992, p. 7.
            
               (2)  JO L 20, 26.1.2010. p. 7.